CELEX: C2007/129/37
Language: sk
Date: 2007-06-09 00:00:00
Title: Vec T-111/07: Žaloba podaná 13. apríla 2007 – Agrofert Holding/Komisia

9.6.2007   
            
            
               SK
            
            
               Úradný vestník Európskej únie
            
            
               C 129/21
            
         Žaloba podaná 13. apríla 2007 – Agrofert Holding/Komisia
   (Vec T-111/07)
   (2007/C 129/37)
   Jazyk konania: angličtina
   Účastníci konania
   
      Žalobca: Agrofert Holding a.s. (Praha, Česká republika) (v zastúpení: R. Pokorný, advokát)
   
      Žalovaná: Komisia Európskych spoločenstiev
   Návrhy
   
               —
            
            
               zrušenie rozhodnutia Komisie SG.E.3/MIB/md D (2007) 1360 z 13. februára 2007, ktoré súvisí so žiadosťou o prístup k dokumentom vo veci č. COMP/M.3543 – PKN Orlen/Unipetrol a rozhodnutie Komisie 16796/16797 z 2. augusta 2006,
            
         
               —
            
            
               uložiť Komisii povinnosť predložiť predmetné dokumenty,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Svojim návrhom sa žalobca domáha zrušenia, v súlade s článkom 230 ES, rozhodnutia Komisie z 13. februára 2007, ktoré súvisí so žiadosťou o prístup ku všetkým neuverejneným dokumentom, ktoré sa týkajú oznamovacej fázy a predoznamovacej fázy spojenia podnikov (ďalej len „Rozhodnutie I“) ako aj následného potvrdzujúceho rozhodnutia Komisie č. 16796/16797 z 2. augusta 2006 (ďalej len „Rozhodnutie II“).
   Žalobca uvádza, že obe rozhodnutia sú v rozpore s nariadením Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (1), (ďalej len „Nariadenie“), keďže nepatria do vecnej pôsobnosti výnimiek uvedených v článku 4 ods. 2, ktoré sa týkajú ochrany obchodných záujmov, ochrany cieľov vyšetrovania, ochrany právneho poradenstva alebo jeho článku 4 ods. 3, ktorý sa týka rozhodovacieho konania.
   Žalobca ďalej tvrdí, že článok 4 ods. 2 prvá zarážka nariadenia by nemal byť vykladaný tak, že sa bez výnimky uplatní na celý dokument ale len na jeho časti, ktoré obsahujú obchodné tajomstvá alebo citlivé informácie z obchodného hľadiska. Preto podľa názoru žalobcu, žalovaná teda mohla buď sprístupniť verejnosti časť požadovaných dokumentov alebo začierniť časti obsahujúce citlivé informácie bez toho, že by porušila ciele kontrol, vyšetrovaní alebo auditov, práva oznamovateľov a tretích osôb, ochranu právneho poradenstva alebo rozhodovacích konaní.
   Okrem toho žalobca vyčíta, že žalovaná namiesto toho, aby vykonala individuálne preskúmanie každého dokumentu, ktorý z jej pohľadu patrí do vecnej pôsobnosti výnimky uvedenej v článku 4 ods. 2 tretia zarážka nariadenia, všeobecne zamietla žiadosť o prístup iba na základe skutočnosti, že všetky dokumenty obsahujú obchodné tajomstvá a nemôžu byť sprístupnené podľa článku 17 nariadenia Rady (ES) č. 139/2004 (2). Takéto zovšeobecnenie je však v rozpore s článkom 4 ods. 6 nariadenia.
   Okrem toho žalobca tvrdí, že vyššie uvedené výnimky sa uplatnia iba ak nepreváži verejný záujem na sprístupnení. Podľa názoru žalobcu takýto záujem pozostávajúci zo škody, ktorú utrpeli žalobca a minoritní akcionári zanikajúcej spoločnosti, na sprístupnení požadovaných dokumentov existuje a preváži nad výnimkami.
   Ďalej žalobca uvádza, že Rozhodnutie I a II sú v rozpore s článkom 1 EÚ druhým pododsekom zakotvujúcim zásadu otvorenosti.
   Nakoniec žalobca tvrdí, že žalovaná nerozhodla bez omeškania o potvrdenej žiadosti podľa článku 8 ods. 1 nariadenia, keďže nedodržala lehotu na odpoveď a prekročila ju o 100 pracovných dní.
   
      (1)  Ú. v. ES L 145, 31.5.2001, s. 43 – 48; Mim. vyd. 01/003, s. 331.
   
      (2)  Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (Nariadenie ES o fúziách) (Ú. v. EÚ L 24, 29.1.2004, s. 1 – 22, Mim. vyd. 08/003 s. 40).